На основу члана члана 57. став 1. тачка 1. Закона о основама система образовања и васпитања («Службени гласник РС, број 72/09 – даље: Закон), члана 58. Закона о основној школи, члана 36. до 42. Статута Основне школе «Јован Цвијић» у Лозници, Школски одбор Основне школе «Јован Цвијић» у Лозници на седници одржаној дана 24.06.2010. године донео је:

**ПРАВИЛНИК О ПОЛАГАЊУ ИСПИТА У**

**ОСНОВНОЈ ШКОЛИ «ЈОВАН ЦВИЈИЋ» У ЛОЗНИЦИ**

**Опште одредбе**

Члан 1.

 Правилником о полагању испита у Основној школи «Јован Цвијић» у Лозници (даље: Правилник) утврђују се испити и рокови за полагање испита, испитна комисија, начин полагања испита, оцењивање на испиту, записник о полагању испита и право жалбе у Основној школи «Јован Цвијић» у Лозници (даље: Школа).

**Испитни рокови**

Члан 2.

 У складу са овим Правилником, у Школи се полажу следећи испити:

- поправни ;

- разредни;

- испит из страног језика који ученик није изучавао у школи;

- испит ученика осмог разреда и осталих разреда којима је престала обавеза похађања школе, а нису завршили разред;

- испит ученика који завршава школовање у року краћем од предвиђеног;

- испит по приговору и жалби.

Члан 3.

 Испити се полажу, осим испита чији су рокови за полагање утврђени законом, у следећим испитним роковима: јунском, августовском, јануарском и априлском испитном року.

 Поправни испити се полажу у августовском испитном року, а ученик завршног разреда тај испит полаже у јунском испитном року.

 Ученик завршног разреда који није положио поправни испит завршава започето образовање у школи полагањем испита у својству ванредног ученика, уз обавезу плаћања накнаде стварних трошкова које утврди директор.

 Испити за ученике из претходног става полажу се у јунском, августовском, јануарском и априлском испитном року.

Члан 4.

Разредни испит полаже ученик који није похађао наставу више од трећине укупног броја часова, а оцењивањем се утврди да није савладао садржаје наставног плана и опрограма и ученик који није оцењен из једног или више предмета.

Разредни испит полаже ученик и из наставног предмета из којег није извођена настава више од трећине часова утврђених наставним планом и програмом.

Разредни испит ученик полаже у јунском и августовском испитном року.

Члан 5 .

 Испит из страног језика који ученик није изучавао у школи полаже се у јунском и августовском испитном року.

 На молбу ученика, директор ће дозволити полагање овог испита и ван наведених рокова.

**Испитна комисија**

Члан 6.

 Испити се полажу по важећем наставном плану и програму за одређени предмет, а према распореду који утврди директор.

 Поправни, разредни и други испити полажу се пред комисијом од три члана, коју именује директор школе, на предлог стручног већа.

 Испитне комисије именује директор школе за сваки испитни рок.

 Уколико је неки од чланова испитне комисије спречен да присуствује испиту, директор ће одредити његову замену најкасније до почетка одржавања испита.

 Уколико школа нема стручно лице за одговарајући предмет, ангажује стручно лице из друге школе.

**Начин полагања испита**

Члан 7.

Пре полагања поправног испита, за ученике који полажу поправни испит организује се припремна настава која траје најмање пет дана, са по два часа наставе у току дана по предмету.

Ученик није обавезан да похађа припремну наставу.

Распоред похађања припремне наставе утврђује директор .

Распоред се објављује на огласној табли школе најкасније пет дана пре почетка припремне наставе.

 Члан 8.

 Пре полагања испита ученик се од стране чланова испитне комисије упознаје са правима и обавезама за време полагања испита.

Уколико се испит састоји из писменог и усменог дела, прво се полаже писмени део.

Писмени део испита траје 45 минута, односно један школски час.

Приликом полагања писменог дела испита није дозвољено коришћење помоћне литературе.

Ученик не сме да напусти просторију у којој се обавља писмени део без одобрења испитне комисије, не сме да користи недозвољена средства или да омета спровођење испита.

У току дана ученик може да ради писмени део испита само из једног предмета.

Члан 9.

Усмени део испита полаже се извлачењем испитних цедуља.

Испитна цедуља садржи најмање три питања.

Испитне цедуље морају бити од исте хартије, једнаке величине и боје, као и оверене малим печатом Школе.

Испитних цедуља мора бити више од броја ученика који полажу одређени испит.

Члан 10.

Ученик се може удаљити са испита уколико користи недозвољена средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита, уз навођење разлога за удаљење.

Члан 11.

Ученик у једном дану може да полаже највише један писмени и један усмени испит, али из различитих предмета.

**Оцењивање на испиту**

Члан 12.

 Ученици се оцењују на испитима , у складу са законом, подзаконским актом и Статутом.

На разредном, поправном и другом испиту, у складу са законом оцена се утврђује већином гласова од укупног броја чланова комисије.

Комисија је обавезна да утврди оствареност прописаних циљева и стандарда постигнућа за предмет из којег се полаже испит.

Оцена испитне комисије је коначна.

Члан 13.

Ако ученик у току испита одустане од полагања испита, сматра се да испит није положио и то се констатује у записник

 Ученик који је удаљен са испита из разлога који су прописани овим Правилником оцењује се негативном оценом.

**Записник о полагању испита**

Члан 14.

О току и резултату полагања испита комисија води записник за сваког ученика посебно.

Један образац се може употребити за полагање испита из више предмета.

Записник се води на обрасцу и на начин прописан Правилником о садржају и начину вођења евиденције и издавању јавних исправа у основној школи («Службени гласник РС, број 55/06, 51/07 и 67/08)

Документацију о испитима , потписима оверавају сви чланови комисије.

 Члан 15.

Завршни испит полаже ученик осмог разреда.

Завршни испит полаже се по програму који доноси министар просвете.

**Право жалбе на оцене на испиту**

Члан 16.

 Ученик, његов родитељ, односно старатељ има право да поднесе жалбу на испит прописан посебним законом.

 Жалба се подноси директору школе, у року од 24 сата од саопштења оцене.

 Директор је дужан да одлучи о жалби, у року од 24 сата од њеног пријема. Ако утврди да је испит обављен противно Закону и прописима донетим на основу њих , поништиће испит и упутиће ученика на поновно полагање испита. Испит се организује у року од три дана од дана подношења жалбе.

 За поновно полагање испита директор решењем образује комисију од најмање три члана, од којих су два стручна за предмет, односно област предмета.Уколико школа нема потребан број стручних лица за одговарајући предмет, ангажује стручно лице из друге школе.

 Када је поништен испит директор образује нову комисију у чијем саставу не могу да буду чланови комисије чији је испит поништен.

 Оцена комисије је коначна.

**Завршне одредбе**

Члан 17.

Ступањем на снагу овог Правилника престаје да важи Правилник о полагању испита у Основној школи «Јован Цвијић» у Лозници , број: 179 од 19.12.1994.године.

Члан 18.

 Овај Правилник ступа на снагу осмог дана од дана објављивања на огласној табли школе.

 Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 / Срећковић Цветана /

 Правилник је објављен на огласној табли школе дана \_\_\_\_\_\_\_\_ 2010 .године a ступио на снагу дана \_\_\_\_\_\_\_\_ 2010.године.